اوروپا (يونانى: Ευρώπη; انجليزى: Europe) هى واحدة من السبع قارات اللى موجودين فى الكورة الارضية و مساحتها حوالي 10 مليون كيلومتر مربع و بهذا يتكون تاني اصغر قارة فى العالم بعد اوستراليا. اوروبا هى تالت قارة فى العالم من حيث عدد السكان بعد اسيا و افريقيا و عايش فيها دلوقتي 731,000,000 انسان. القارة بيحدها من الشمال المحيط القطبي ومن الغرب المحيط الاطلنطي و يفصلها عن قارة افريقيا البحر المتوسط. اما من ناحية الشرق فبفصلها عن قارة اسيا جبال الاورال و بحر قزوين و البحر الاسود و جبال القوقاز. اوروبا بها عدد كبير من الدول المستقلة ( 50 دولة )اكبر دولة بينهم هي روسيا و اصغر دولة بينهم هي الفاتيكان. اوروبا هى اصل الحضارة الغربية و من زمان وهي فيها مراكز حضارية عظيمة زي الحضارة اليونانية و الرومانية و من اول القرن الست-ت-اشر بدات قوتها و نفوذها يتوسع لحد ماسيطرت الدول الاوروبية على معظم دول افريقيا و امريكا الشمالية و الجنوبية و اسيا و اوستراليا. اوروبا دخلت حربين عالميتين ورا بعض و اللى قصقصو نفوذها و دمرو اقتصادها و خلوها تفقد معظم مستعمراتها. دلوقتي اغلب دول القارة بيجمعهم اتحاد سياسي-اقتصادي هو الاتحاد الاوروبي.